Uredba Komisije (ES) št. 1812/2001

z dne 14. septembra 2001

o spremembi Uredbe (ES) št. 1886/2000 v zvezi z razširitvijo določenih pravil, ki so jih sprejele organizacije proizvajalcev v ribiškem sektorju, na države nečlanice

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trgov z ribiškimi in proizvodi iz ribogojstva [1], kakor je bila spremenjena z Uredbo Komisije (ES) št. 939/2001 [2], zlasti člena 7(10) Uredbe,

ob upoštevanju naslednjega:

(1) Uredba Komisije (ES) št. 1886/2000 z dne 6. septembra 2000 o podrobnih pravilih za uporabo Uredbe Sveta (ES) št. 104/2000 v zvezi z razširitvijo določenih pravil, ki so jih sprejele organizacije proizvajalcev v ribiškem sektorju, na države nečlanice [3], vsebuje predvsem merila za oceno stopnje reprezentativnosti organizacij proizvajalcev v ulovnem sektorju, ki se ne morejo prenesti na sektor ribogojstva. Zato je za ta sektor, kar se tiče reprezentativnosti, treba določiti posebna merila.

(2) Ob upoštevanju značilnosti sektorja ribogojstva je tudi primerno, da se pravila proizvodnje in trženja v navedenem sektorju v tej uredbi jasno definirajo.

(3) Uredba (ES) št. 1886/2000 je torej treba spremeniti.

(4) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

Člena 1 in 2 Uredbe (ES) št. 1886/2000 se nadomestita z naslednjim:

"Člen 1

1. Proizvodne in tržne dejavnosti organizacije proizvajalcev v ulovnem sektorju veljajo kot dovolj reprezentativni na območju, za katerega se predlaga razširitev pravil, če:

(a) prodaja vrst, za katere bi se uporabljala pravila, s strani organizacije proizvajalcev ali njenih članov znaša več kot 65 % vseh trženih količin, in

(b) število ribičev na krovu plovil, ki jih upravljajo člani organizacije proizvajalcev, presega 50 % celotnega števila ribičev s sedežem na območju, kjer bi se uporabljala razširjena pravila.

2. Za namene točke 1(a) se upoštevajo količine, ki so bile tržene v predhodnem tržnem letu.

3. Za namene izračuna odstotka iz točke 1(b) se upoštevajo ribiči na krovu plovil, katerih celotna dolžina je manjša ali enaka 10 metrom, sorazmerno z odnosom med količinami, ki jih ti ribiči tržijo, in skupnimi količinami, ki se tržijo v zadevnem območju.

4. Proizvodne in tržne dejavnosti organizacije proizvajalcev v sektorju ribogojstva, kakor določa točka 2.2(a) Priloge III k Uredbi Sveta (ES) št. 2792/1999 [4], se štejejo kot zadosti reprezentativne na območju, znotraj katerega je predlagana razširitev pravil, če količina vrst, za katere bi se pravila uporabljala, in jo proizvedejo organizacije proizvajalcev ali njeni člani, znaša več kot 40 % proizvedene količine.

5. Za namene uporabe točke 4 se upoštevajo količine, ki so bile proizvedene v predhodnem tržnem letu.

Člen 2

1. Pravila za proizvodnjo in trženje, ki jih navaja člen 7(1)(a) Uredbe (ES) št. 104/2000, vključujejo naslednje elemente:

(a) kakovost, velikost ali težo ter predstavitev proizvodov, ki so dani v prodajo;

(b) vzorčenje, posode, ki se uporabljajo za prodajne namene, pakiranje in označevanje ter uporabo ledu;

(c) pogoje prvega dajanja v promet, ki lahko vključujejo tudi pravila o smotrni odstranitvi proizvodov z namenom stabilizacije trga.

2. Znotraj sektorja ribogojstva lahko pravila iz odstavka 1 zajemajo ukrepe v zvezi z uporabo nedoraslih organizmov ali posege na drugih stopnjah življenjskega ciklusa ribogojnih vrst, za katere bi se uporabljala pravila, in zlasti določbe o spravilu in shranjevanju, vključno z zamrzovanjem presežnih proizvodov."

Člen 2

Ta Uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. septembra 2001

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 132, 15.5.2001, str. 10.

[3] UL L 227, 7.9.2000, str. 11.

[4] UL L 337, 30.12.1999, str. 10.

--------------------------------------------------